LIETUVOS RESPUBLIKOS ŽEMĖS ŪKIO

MINISTRAS

ĮSAKYMAS

DĖL ŽEMĖS IR MIŠKŲ ŪKIO TRANSPORTO PRIEMONIŲ PATVIRTINIMO

2015 m. spalio 14 d. Nr. 3D-770

Vilnius

Vadovaudamasi Lietuvos Respublikos saugaus eismo automobilių keliais įstatymo 10 straipsnio 6 dalies 2 punktu ir siekdama užtikrinti 2013 m. vasario 5 d. Europos Parlamento ir Tarybos reglamento (ES) Nr. 167/2013 dėl žemės ir miškų ūkio transporto priemonių patvirtinimo ir rinkos priežiūros (OL 2013 L 60, p. 1) taikymą:

1. T v i r t i n u Žemės ir miškų ūkio transporto priemonių patvirtinimo tvarkos aprašą (pridedama).

2. P r i p a ž į s t u netekusiu galios Lietuvos Respublikos žemės ūkio ministro 2004 m. gruodžio 29 d. įsakymą Nr. 3D-685 „Dėl Žemės ir miškų ūkio traktorių, jų priekabų ir prikabinamųjų mašinų atitikties įvertinimo taisyklių patvirtinimo“ su visais pakeitimais ir papildymais.

3. N u s t a t a u, kad šis įsakymas įsigalioja 2016 m. sausio 1 d.

Žemės ūkio ministrė	Virginija Baltraitienė

PATVIRTINTA

Lietuvos Respublikos žemės ūkio ministro

2015 m. spalio 14 d. įsakymu Nr. 3D-770

ŽEMĖS IR MIŠKŲ ŪKIO TRANSPORTO PRIEMONIŲ PATVIRTINIMO TVARKOS APRAŠAS

I SKYRIUS

BENDROSIOS NUOSTATOS

1. Žemės ir miškų ūkio transporto priemonių patvirtinimo tvarkos aprašas (toliau – aprašas) parengtas įgyvendinant 2013 m. vasario 5 d. Europos Parlamento ir Tarybos reglamento (ES) Nr. 167/2013 dėl žemės ir miškų ūkio transporto priemonių patvirtinimo ir rinkos priežiūros (OL 2013 L 60, p. 1) (toliau – Reglamentas) nuostatas.

2. Šis aprašas nustato nacionalinių institucijų veiksmus įgyvendinant Reglamento nuostatas ir taikomas žemės ir miškų ūkio transporto priemonių gamintojams, gamintojų atstovams, importuotojams ir platintojams (ekonominės veiklos vykdytojams).

3. Šiame apraše vartojamos sąvokos:

3.1. Žemės ir miškų ūkio transporto priemonių patvirtinimo institucija – valstybės įmonė Mašinų bandymo stotis (toliau – Patvirtinimo institucija).

3.2. Kitos šiame apraše vartojamos sąvokos atitinka Reglamente vartojamas sąvokas.

II SKYRIUS

ŽEMĖS ŪKIO TRANSPORTO PRIEMONIŲ TIEKIMAS RINKAI

4. Žemės ūkio transporto priemonės, kurių visos transporto priemonės ES tipo patvirtinimas yra privalomas arba kurių gamintojui toks tipo patvirtinimas suteiktas pagal Reglamentą, gali būti tiekiamos rinkai, registruojamos ar pradedamos eksploatuoti tik su kartu pateikiamais galiojančiais atitikties liudijimais.

5. Traktoriai, jų sistemos, sudėtinės dalys ir atskiri techniniai junginiai, turintys tipo patvirtinimą pagal 2003 m. gegužės 26 d. Europos Parlamento ir Tarybos direktyvos 2003/37/EB dėl žemės ar miškų ūkio traktorių, jų priekabų ir keičiamos velkamosios įrangos, jų sistemų, sudėtinių dalių ir atskirų techninių mazgų tipo patvirtinimo ir panaikinančios direktyvą 74/150/EEB (OL 2004 m. specialusis leidimas, 13 skyrius, 31 tomas, p. 311) su paskutiniais pakeitimais, padarytais 2014 m. kovo 18 d. Komisijos direktyva 2014/44/ES (OL 2014 L82, p. 20), reikalavimus, gali būti registruojami, patiekiami rinkai ar pradedami eksploatuoti iki 2017 m. gruodžio 31 d. Naujos žemės ūkio transporto priemonės, kurioms nebuvo taikomas tipo patvirtinimas pagal direktyvą 2003/37/EB, taip pat gali būti toliau registruojamos, pateikiamos rinkai ar pradedamos eksploatuoti iki šios datos.

6. Ekonominės veiklos vykdytojai, siekiantys tiekti rinkai naujas žemės ūkio transporto priemones, pateikia Patvirtinimo institucijai patvirtintas numatomų tiekti priemonių tipo patvirtinimo liudijimų kopijas ir informacinius dokumentus, įskaitant Reglamento 25 straipsnio 1 dalies c ir d punktuose numatytus darbuotojų, įgaliotų pasirašyti atitikties liudijimus, vardus, pavardes, jų parašų pavyzdžius, pareigų pavadinimus ir užpildytus atitikties liudijimų pavyzdžius.

7. Patvirtinimo institucija skelbia įmonės interneto tinklalapyje:

7.1. informaciją apie tiekiamų rinkai naujų žemės ūkio transporto priemonių tipus, kurioje nurodoma: markė, tipas, komercinis pavadinimas, ES tipo patvirtinimo numeris, patvirtinimo data, galingumas, išmetamųjų teršalų duomenys. Gali būti skelbiami papildomi rodikliai, duomenys, paaiškinantys šią informaciją;

7.2. informaciją apie pripažintus kitų valstybių narių mažomis serijomis gaminamų žemės ūkio transporto priemonių nacionalinius tipo patvirtinimus.

III SKYRIUS

NEKOMPLEKTINIŲ IR SERIJOS PABAIGOS ŽEMĖS ŪKIO TRANSPORTO PRIEMONIŲ TIEKIMAS RINKAI

8. Nekomplektinių žemės ūkio transporto priemonių tiekimo rinkai atveju:

8.1. ekonominės veiklos vykdytojai, siekiantys tiekti nekomplektines žemės ūkio transporto priemones, pateikia Patvirtinimo institucijai nekomplektinių žemės ūkio transporto priemonių ES tipo patvirtinimo liudijimų kopijas ir laisvos formos prašymą dėl leidimo registruoti ir naudoti keliuose tokias priemones;

8.2. Patvirtinimo institucija, išnagrinėjusi šio aprašo 8.1 papunktyje nurodytus prašymus, teikia Žemės ūkio ministerijai pasiūlymus dėl nekomplektinių žemės ūkio transporto priemonių registravimo ir naudojimo keliuose;

8.3. Žemės ūkio ministerijai priėmus sprendimą leisti registruoti ir tiekti rinkai nekomplektines žemės ūkio transporto priemones, Patvirtinimo institucija įmonės interneto tinklalapyje skelbia šio aprašo 7.1 papunktyje nurodytą informaciją apie šias nekomplektines žemės ūkio transporto priemones.

9. Serijos pabaigos žemės ūkio transporto priemonių tiekimo rinkai atveju:

9.1. gamintojas, siekdamas tiekti rinkai serijos pabaigos transporto priemones, pateikia prašymą Patvirtinimo institucijai. Prašyme nurodomi numatomų tiekti transporto priemonių tipai, identifikavimo numeriai ir techninės ar ekonominės priežastys, dėl kurių tos transporto priemonės negali atitikti naujų tipo patvirtinimo reikalavimų;

9.2. Patvirtinimo institucija, Reglamento nustatyta tvarka išnagrinėjusi gamintojo prašymą, priima sprendimą dėl leidimo serijos pabaigos transporto priemones tiekti rinkai, registruoti ir eksploatuoti Lietuvos Respublikoje. Priėmusi sprendimą neleisti serijos pabaigos transporto priemonių registruoti, tiekti rinkai ir eksploatuoti Lietuvos Respublikoje, Patvirtinimo institucija išduoda gamintojui argumentuotą atsakymą apie leidimo neišdavimo priežastis;

9.3. priėmusi sprendimą leisti registruoti ir tiekti rinkai serijos pabaigos žemės ūkio transporto priemones, Patvirtinimo institucija įmonės interneto tinklalapyje skelbia šio aprašo 7.1 papunktyje nurodytą informaciją ir transporto priemonių identifikavimo numerius bei pateikia duomenis valstybės įmonei Žemės ūkio informacijos ir kaimo verslo centrui apie transporto priemones, kurios gali būti įregistruotos.

10. Patvirtinimo institucija pagal kompetenciją teikia Žemės ūkio ministerijai pasiūlymus Reglamento 41 straipsnio 4 dalyje ir 43 straipsnio 1 dalyje numatytais atvejais atsisakyti registruoti ar apriboti registraciją reikalavimų neatitinkančių transporto priemonių.

IV SKYRIUS

DUOMENYS APIE ĮREGISTRUOTAS ŽEMĖS ŪKIO TRANSPORTO PRIEMONES

11. Valstybės įmonė Žemės ūkio informacijos ir kaimo verslo centras:

11.1. pagal Mašinų bandymo stoties pateiktą prašymą teikia duomenis apie žemės ūkio transporto priemones, įregistruotas per pastaruosius dvejus metus, reikalingus sprendimui dėl serijos pabaigos žemės ūkio transporto priemonių registravimo ir tiekimo rinkai priimti;

11.2. kontroliuoja, kad būtų įregistruotos tik tos serijos pabaigos žemės ūkio transporto priemones, dėl kurių yra išduotas Patvirtinimo institucijos leidimas;

11.3. vykdo kitas Reglamente numatytas registracijos institucijos funkcijas.

V SKYRIUS

BAIGIAMOSIOS NUOSTATOS

12. Asmenys už šio Aprašo nesilaikymą atsako Lietuvos Respublikos įstatymų ir kitų teisės aktų nustatyta tvarka.

13. Suinteresuotieji asmenys turi teisę Patvirtinimo institucijos ir valstybės įmonės Žemės ūkio informacijos ir kaimo verslo centro veiksmus apskųsti teisės aktų nustatyta tvarka.

________________